પરંતુ, કોઈ અકળ કારણસર શ્રીલંકાના એક પછી એક ચાર ખેલાડીઓએ વોમિટ કરી અને બે બોલરો તો હવે તો એમનાથી બોલિંગ નહીં જ થાય એમ કહીને બહાર જતા રહ્યા હતા. આ ઉપરાંત ચાર ખેલાડીઓએ શ્વાસ લેવામાં તકલીફ પડી રહી હોય એવી ફરિયાદ કરી હતી. શ્રીલંકાના ડ્રેસિંગરૂમમાં પણ ઓક્સીજનની બોટલો મુકવામાં આવી હોય એ દેખાઈ રહ્યું હતું. લંચ પછી શ્રીલંકાના મોટાભાગના ખેલાડીઓ માસ્ક પહેરેલા દેખાયા હતા. જાણવા મળ્યા મુજબ લંચ પડવાના થોડા સમય અગાઉ જ શ્રીલંકન મેનેજમેન્ટે તેના ફીઝીયોને બજારમાં માસ્ક ખરીદવા મોકલ્યો હતો. બીજી તરફ ભારતીય ડ્રેસિંગરૂમમાં થોડો સમય માટે કુલદીપ યાદવ અને રોહિત શર્માએ માસ્ક પહેર્યું હોય એવું દેખાયું હતું.